Fyrir tíu árum stofnuðu fimm röntgenlæknar fyrirtækið Röntgen Domus Medica í samnefndu húsi við Egilsgötu . Þetta gerðist í kjölfar sameiningar Landakotsspítala og Borgarspítala en læknarnir höfðu starfað saman á þeim fyrrnefnda . Fyrirtækið hefur stækkað ört og á dögunum var afmælinu fagnað á veglegan hátt . Í upphafi voru starfsmenn níu og höfðu til umráða eina röntgenstofu , tölvusneiðmyndatæki , ísótópastofu og ómsjá . Ári síðar var opnuð önnur röntgenstofa og í ársbyrjun 1996 var stigið stórt skref þegar segulómstofa komst í gagnið . Nú starfa hjá fyrirtækinu sjö röntgenlæknar sem jafnframt eru eigendur , 12 geislafræðingar og 17 aðrir starfsmenn . Að jafnaði eru gerðar þar um 200 rannsóknir á hverjum virkum degi . Í tilefni af afmælinu var ákveðið að auka enn við umsvif fyrirtækisins og opna útibú í húsnæði Læknaseturs í Mjódd . Þar verður komið fyrir nýju tölvusneiðmyndatæki sem býður upp á nýja möguleika , svo sem kransæðamyndatökur án inngrips á borð við hjartaþræðingu . Einnig hefur verið keypt nýtt röntgentæki og því komið fyrir í Domus Medica . Þar er á ferðinni algerlega stafrænt tæki og með tilkomu þess stígur fyrirtækið stórt skref til þess að kveðja röntgenfilmuna endanlega . Filmur sem hengdar eru á ljósaskápa eru þungavara og taka mikið pláss í geymslum . Öll myndvinnsla og greining með nýju tækninni fer fram á tölvuskjá og verður hægt að lesa úr myndunum bæði í Domus og Mjódd , auk þess sem afrit vistast sjálfkrafa á báðum stöðum . Birna Jónsdóttir röntgenlæknir sýndi blaðamanni Læknablaðsins geymslu sem er um 120 m 2 að flatarmáli og geymir allar myndir sem teknar hafa verið frá stofnun fyrirtækisins . Í næsta herbergi er tölvustæða , tæpur fermetri að flatarmáli og metri að hæð , en í henni verður hægt að geyma allar röntgenmyndir sem teknar verða næsta áratuginn í þessu ágæta fyrirtæki .